Bakteriële siektes eis tweede meeste lewens wêreldwydBakteriële infeksies was in 2019 die tweede grootste oorsaak van sterftes wêreldwyd (Foto: FamiliyDoctor,org) Bakteriële infeksies was in 2019 die tweede grootste oorsaak van sterftes wêreldwyd. Dit is volgens ŉ nuwe navorsingstudie wat hieroor gedoen is en Dinsdag in die mediese joernaal The Lancet gepubliseer is. Volgens die studie het altesaam 7,7 miljoen mense in 2019 weens bakteriële infeksies gesterf. Dit is 13,6% van die totale aantal sterftes wêreldwyd en ook die tweede grootste oorsaak van sterftes, naas iskemiese hartsiektes – wat hartaanvalle insluit. Christopher Murray, mede-outeur van die studie en ook die direkteur van die Amerikaanse Instituut vir Gesondheidsmetrieke en Evaluering, sê die nuwe data onthul vir die eerste keer die volle omvang van die wêreldwye openbare gesondheidsuitdaging wat deur bakteriële infeksies gestel word. “Dit is van die uiterste belang om hierdie resultate op die radar van globale gesondheidsinisiatiewe te plaas om die aantal sterftes en infeksies hok te slaan,” sê Murray. Bevindinge Argieffoto (Foto: Unsplash) In die studie het die dodelikste en aansteeklikste patogene en sindrome gewissel volgens ligging en ouderdom. Vyf van die 33 bakteriële patogene was verantwoordelik vir sowat die helfte (54,9%) van die geskatte sterftes, naamlik Staphylococcus aureus (S. aureus), Escherichia coli (E. coli), Streptococcus pneumoniae (S. pneumoniae), Klebsiella pneumoniae en Pseudomonas aeruginosa. Hierdie bakterie word gewoonlik geassosieer met siektes soos infeksie in die bloedstroom, longontsteking, diarree, blaasinfeksie en breinvliesontsteking. Die navorsing het bevind dat die sterftes meer in armer streke as ryk streke voorgekom het. In Afrika suid van die Sahara was daar 230 sterftes per 100 000 van die bevolking weens bakteriële infeksies. Altesaam 52 sterftes per 100 000 van die bevolking is in “hoë-inkomste superstreke” aangemeld, wat lande in Wes-Europe, Noord-Amerika en Australasië insluit. Waar kom hierdie bakterie voor? (Argieffoto: Unsplash) S. aureus was die patogeen wat wêreldwyd met die meeste sterftes in individue ouer as 15 jaar geassosieer is. Hierdie bakterie kom algemeen in die menslike vel en neusgate voor en individue kan die bakterieë opdoen deur snye, skrape en vel-tot-vel-kontak. Onder kinders jonger as vyf jaar oud was S. pneumoniae die patogeen wat met die meeste sterftes geassosieer word. Die bakterie kom hoofsaaklik in die respiratoriese stelsel voor en word van persoon tot persoon versprei deur die inaseming van respiratoriese druppels (bv. hoes- of niesdruppels) van ’n besmette persoon. E. coli kom in die mens se laer dermkanaal voor en individue kan dit opdoen deur aan besoedelde water of kos blootgestel te word. Klebsiella pneumoniae is ’n bakterie wat normaalweg in menslike ingewande leef, waar dit gewoonlik nie siektes veroorsaak nie. As die bakterieë in ander areas van die liggaam voorkom, kan dit tot ’n reeks siektes lei, onder meer longontsteking, bloedstroominfeksies, meningitis en urienweginfeksies. Die meeste gevalle van K. pneumoniae-infeksie word gewoonlik in ’n hospitaalomgewing opgedoen en kan versprei word deur persoon-tot-persoon‑kontak (byvoorbeeld van pasiënt tot pasiënt deur die besmette hande van gesondheidspersoneel of ander persone) of deur kontaminasie van die omgewing. Pseudomonas leef in die omgewing en kan na mense in gesondheidsorginstellings versprei word wanneer hulle blootgestel word aan water of grond wat met hierdie kieme besmet is. In die studie raai die outeurs aan dat mense hande was as maatreël om infeksie te voorkom. Die outeurs het ook gevra vir verhoogde befondsing, onder andere vir nuwe entstowwe, om die aantal sterftes te verminder, en waarsku ook teen “ongeregverdigde antibiotikumgebruik”.